በዘንድሮ ክረምት የውሃ እቀባና የአፈር ጥበቃ ሥራዎች  ተጠናክረው ሊቀጥሉ ይገባል – መንግስት
የግብርና ምርትና ምርታማነትን ለማሳደግ የሚያስችሉ የውሃ እቀባና የአፈር  ጥበቃ ሥራዎችን አጠናክሮ  መቀጠል  እንደሚገባ  የመንግሥት ኮሚኒኬሽን ጉዳዮች  ጽህፈት ቤት አስታወቀ ።ጽህፈት ቤቱ  ለዋሚኮ  በላከው  መግለጫ እንዳመለከተው በዘንድሮ የክረምት ወቅት የተለያዩ የህብረተሰብ ክፍሎች በአካባቢያቸው የሚባክን ውሃና ጉልበት ሳይኖር ውጤታማ የሆነ  የውሃና አፈር እቀባ ሥራዎችን ማከናወን እንደሚገባቸው ጥሪ አቅርቧል ።በአገሪቱ የተለያዩ አካባቢዎች የሚገኙ የከተማ ነዋሪዎች፣የመንግሥት ሠራተኞች፣ የመከላከያ ሠራዊት አባላት እና ወጣቶች በችግኝ ተከላ፣ በጎርፍ አደጋ እና በተምቺ ወረርሽኝ መከላከልና በመሳሰሉት ሥራዎች የሚሠጡት የበጎ ፈቃድ አገልግሎት ተጠናክሮ ሊቀጥል እንደሚገባ ጽፈትቤቱ ባወጣው መግለጫ አትቷል ።የተለያዩ የህብረተሰብ ክፍሎች የሚያከናውኑት የበጎ ፈቃድ አገልግሎትም ምርትና ምርታማነት እንዲጨምር በማድረግና አገሪቷ የያዘችው የህዳሴ ጉዞን በማስቀጠል ፈጣንና ፍትሃዊ የኢኮኖሚ ዕድገት እንዲረጋገጥ  እገዛ እንደሚኖረው መግለጫው አመልክቷል ።በተለይም ባለፉት 15 ዓመታት በአነስተኛ የአርሶ አደሮች ማሳ ላይ በተካሄደው መጠነ ሰፊ  የግብርና ልማት ሥራ  በአማካኝ  የዘጠኝ  በመቶ ዕድገት ማስመዘግብ መቻሉንና  የዘርፉ ዕድገትም ለአጠቃላይ የምጣኔ ሃብታዊ ዕድገት  መሠረት መጣሉ ይታወቃል ብሏል መግለጫው። 